Bussarnir hjá Bygdaleiðum fluttu meira enn eina hálva millión ferðafólk í fjør, vísa hagtølini hjá Strandferðsluni fyri 2016. Enn einaferð er tað leið 400, sum koyrir millum Havnina og Klaksvík umvegis Eysturoynna, sum er tann nógv mest brúkta bussleiðin. Tølini vísa, at flestu mánaðirnar brúka yvir 13.000 fólk hesa ferðaleiðina, og tað er meira enn tær flestu Bygdaleiðirnar hava av ferðandi um árið. Minst brúkta bygdaleiðin er aftur hesaferð Kunoyarleiðin, sum hevði 228 ferðandi í fjør, svarandi til 19 fólk í miðal um mánaðin. Í februar mánaði í fjør brúkti ongin leið 503 millum Klaksvík og Kunoy vísir uppgerðin hjá Strandferðsluni.